EAJ-PNVk EH Bilduren hipokresia salatu du. Izan ere, legez besteko proposamen bat aurkeztu du, premiaz eztabaidatzeko, hainbat euskal enpresen egoera larriaren inguruan. Baina, era berean, ekidin egin du adierazpen instituzionala onartzea. Azken horren bidez, Ganberak “kaltetutako guztiei babesa” adierazi nahi zien, eta tartean dauden eragile guztiei konponbideak eskatu “jarduera produktiboa bermatzeko eta lanpostuei eusteko”. Luis Javier Telleria legebiltzarkideak adierazi duenez, “koalizioaren ekimenaren premia bakarra Jaurlaritza kritikatzea zen, eta horretarako azkar eta latz irtetzea, Jaurlaritzari leporatzeko enpresa batzuen egoeraren ardura osoa. Horregatik egin diogu uko Mahaian kalifikatzeari, benetako asmoak bestelakoak zirelako: ez zuten Herriaren industria politikaren etorkizunaz eztabaidatu nahi, baizik eta Sailari egurra eman. Tapia sailburua gaizki ari dela esateko ez da Diputazio Iraunkorrik behar. Bilkuraldi arruntarekin nahikoa da”.